VIEŠOSIOS ĮSTAIGOS TRANSPORTO KOMPETENCIJŲ AGENTŪROS

Direktorius

ĮSAKYMAS

DĖL PAŽYMĖJIMŲ AVIACIJOS MEDICINOS CENTRAMS IŠDAVIMO TVARKOS APRAŠO PATVIRTINIMO

2021 m. rugpjūčio 30 d. Nr. 2-111

Vilnius

Vadovaudamasis Lietuvos Respublikos aviacijos įstatymo 6 straipsnio 3 dalies 3 punktu ir atsižvelgdamas į 2011 m. lapkričio 3 d. Komisijos reglamentą (ES) Nr. 1178/2011, kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros, su paskutiniais pakeitimais, padarytais 2020 m. gruodžio 16 d. Komisijos įgyvendinimo reglamentu (ES) 2020/2193, ir 2015 m. vasario 20 d. Komisijos reglamentą (ES) 2015/340, kuriuo pagal Europos Parlamento ir Tarybos reglamentą (EB) Nr. 216/2008 nustatomi su skrydžių vadovų licencijomis ir pažymėjimais susiję techniniai reikalavimai ir administracinės procedūros, iš dalies keičiamas Komisijos įgyvendinimo reglamentas (ES) Nr. 923/2012 ir panaikinamas Komisijos reglamentas (ES) Nr. 805/2011,

tvirtinu Pažymėjimų aviacijos medicinos centrams išdavimo tvarkos aprašą (pridedama).

Strateginio planavimo ir finansų

skyriaus patarėjas, pavaduojantis

viešosios įstaigos Transporto

kompetencijų agentūros direktorių	Mantas Kerdokas

PATVIRTINTA

Viešosios įstaigos Transporto

kompetencijų agentūros

direktoriaus 2021 m. rugpjūčio 30 d.

įsakymu Nr. 2-111

PAŽYMĖJIMŲ AVIACIJOS MEDICINOS CENTRAMS IŠDAVIMO TVARKOS APRAŠAS

I SKYRIUS

BENDROSIOS NUOSTATOS

1. Pažymėjimų aviacijos medicinos centrams išdavimo tvarkos aprašas (toliau – Aprašas) nustato aviacijos medicinos centrų (toliau – AeMC) patvirtinimo, jų priežiūros, Aviacijos medicinos centro pažymėjimo (toliau – Pažymėjimas) išdavimo, keitimo, apribojimo, galiojimo sustabdymo ir panaikinimo tvarką.

2. Apraše vartojamos sąvokos suprantamos taip, kaip jos apibrėžtos 2011 m. lapkričio 3 d. Komisijos reglamente (ES) Nr. 1178/2011, kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros, su paskutiniais pakeitimais, padarytais 2020 m. gruodžio 16 d. Komisijos įgyvendinimo reglamentu (ES) 2020/2193, ir 2015 m. vasario 20 d. Komisijos reglamente (ES) 2015/340, kuriuo pagal Europos Parlamento ir Tarybos reglamentą (EB) Nr. 216/2008 nustatomi su skrydžių vadovų licencijomis ir pažymėjimais susiję techniniai reikalavimai ir administracinės procedūros, iš dalies keičiamas Komisijos įgyvendinimo reglamentas (ES) Nr. 923/2012 ir panaikinamas Komisijos reglamentas (ES) Nr. 805/2011 (toliau kartu vadinama – Reglamentai).

3. Asmens sveikatos priežiūros įstaiga (toliau – įstaiga), siekianti įgyti teisę kaip aviacijos medicinos centras atlikti aviacijos medicinos vertinimus ir išduoti sveikatos pažymėjimus bei medicinines pažymas, įskaitant pirminius 1 ir 3 klasės sveikatos pažymėjimus, pratęsti ar atnaujinti jų galiojimą, privalo atitikti Reglamento (ES) Nr. 1178/2011 VII priedo (ORA dalies), Reglamento (ES) 2015/340 III priedo (ATCO.OR dalies) bei Aprašo reikalavimus ir gauti atitinkamą Pažymėjimą.

4. Pažymėjimus išduoda, keičia, apriboja, jų galiojimą sustabdo, panaikina apribojimą ar galiojimo sustabdymą ir panaikina Pažymėjimą Viešoji įstaiga Transporto kompetencijų agentūra (toliau – TKA).

5. Pažymėjimas išduodamas neribotam laikui ir negali būti perduodamas.

6. TKA, išdavusi Pažymėjimą (-us), suteikiantį (-čius) teisę vykdyti jame (juose) nurodytą veiklą, vykdo nuolatinę AeMC priežiūrą tam, kad įsitikintų, jog AeMC nuolat laikosi jiems taikomų Reglamentais nustatytų reikalavimų.

7. TKA neprisiima jokios atsakomybės už AeMC padarytus veiksmus.

II SKYRIUS

DOKUMENTŲ PAŽYMĖJIMUI GAUTI TEIKIMO TVARKA

8. Įstaiga, siekianti gauti Pažymėjimą ar pakeisti esamą Pažymėjimą (toliau – pareiškėjas), sumoka Lietuvos Respublikos susisiekimo ministro nustatyto dydžio atlyginimą už administracinę paslaugą ir TKA tiesiogiai, paštu, per kurjerius arba elektroninių ryšių priemonėmis pateikia Aprašo 1 priede nustatytos formos prašymą ir šiuos dokumentus bei informaciją:

8.1. Valstybinės akreditavimo sveikatos priežiūros veiklai tarnybos prie Sveikatos apsaugos ministerijos išduotos galiojančios įstaigos asmens sveikatos priežiūros licencijos kopiją;

8.2. įstaigoje dirbančių gydytojų sąrašą, jų turimų galiojančių licencijų kopijas ir aviacijos medicinos kursų baigimo pažymėjimų kopijas;

8.3. medicinos prietaisų, privalomų nurodytai paslaugai teikti, išskyrus vienkartinius medicinos prietaisus, sąrašą (nurodant prietaiso pavadinimą, modelį, gamintojo pavadinimą, pagaminimo metus, serijos numerį);

8.4. organizacijos valdymo sistemos vadovą (-us), procedūrą, aprašančią tvarką, kaip bus atliekami pakeitimai, kuriems nereikia išankstinio TKA patvirtinimo, kurioje apibrėžiama tokių pakeitimų aprėptis ir aprašoma, kaip tokie pakeitimai bus valdomi ir kaip apie juos bus pranešama;

8.5. dokumentus, įrodančius, kad patalpų, kuriose planuojama teikti paslaugas, paskirtis atitinka Lietuvos Respublikos sveikatos apsaugos ministro 2012 m. spalio 19 d. įsakyme Nr. V-946 „Dėl Lietuvos higienos normos HN 47-1:2012 „Sveikatos priežiūros įstaigos. Infekcijų kontrolės reikalavimai“ patvirtinimo“ nustatytus reikalavimus.

9. Pateikiami dokumentai turi būti patvirtinti įstaigos vadovo ar jo įgalioto asmens parašu. Dokumentų kopijos turi turėti tikrumo žymą. Ją sudaro žodžiai „Kopija tikra“, dokumento kopijos tikrumą liudijančio darbuotojo pareigų pavadinimas, parašas, vardas ir pavardė, data, antspaudas. Jei dokumentas susideda iš kelių lapų, kiekvieno lapo apatinėje dalyje esančiame laisvame plote rašomas žodis „Kopija tikra“ ir pasirašoma, paskutiniame lape rašoma nesutrumpinta kopijos tikrumo žyma.

10. Prašymas išduoti Pažymėjimą ir kiti TKA teikiami dokumentai privalo būti parengti lietuvių kalba. Užsienio kalba parengti dokumentai teikiami su jų oficialiais vertimais į lietuvių kalbą ir patvirtinti notaro, išskyrus atvejus, kai dokumentai teikiami anglų kalba.

11. Užsienyje išduoti dokumentai turi būti teisės aktų nustatyta tvarka legalizuoti, išskyrus Lietuvos Respublikos tarptautinėse sutartyse ar Europos Sąjungos teisės aktuose numatytus atvejus.

12. Prašymą ir gautus dokumentus peržiūri TKA aviacijos medicinos ekspertas – vertintojas (toliau – TKA MEV). Jei pateikti ne visi aukščiau išvardinti dokumentai ir (arba) jei pateiktuose dokumentuose yra neaiškumų, TKA per 10 darbo dienų nuo prašymo gavimo dienos raštu informuoja pareiškėją ir nustato terminą, ne ilgesnį nei 20 darbo dienų, trūkstamiems dokumentams ar patikslinimams pateikti. Tais atvejais, kai trūkumų ištaisyti per nustatytą terminą nėra galimybės, motyvuotu pareiškėjo prašymu TKA gali pratęsti terminą dar 20 darbo dienų.

13. Jei per Aprašo 12 punkte nustatytą (-us) terminą (-us) trūkstami dokumentai ir (ar) duomenys nepateikiami, prašymas toliau nenagrinėjamas, o pateikti dokumentai grąžinami pareiškėjui.

III SKYRIUS

Prašymo išduoti pažymėjimą nagrinėjimo IR SPRENDIMO PRIĖMIMO tvarka

14. Prašymas išduoti ar pakeisti esamą Pažymėjimą išnagrinėjamas ir sprendimas priimamas per 30 kalendorinių dienų nuo visų reikalingų dokumentų gavimo ir Aprašo 16 punkte nurodyto patikrinimo atlikimo dienos.

15. Jei prašymo nagrinėjimo metu pasikeičia prašyme ar kituose pateiktuose dokumentuose nurodyti duomenys, pareiškėjas informaciją apie pakeistus duomenis TKA privalo pateikti ne vėliau kaip per 5 darbo dienas nuo jų pasikeitimo dienos.

16. Nustatęs, kad pareiškėjo prašymas išduoti Pažymėjimą yra tinkamai užpildytas ir gauti kiti II skyriuje nurodyti dokumentai, TKA MEV tikrina įstaigos atitiktį taikytiniems Reglamentų reikalavimams.

17. TKA MEV praneša pareiškėjui apie planuojamą patikrinimą ir suderina datą, vietą ir laiką.

18. Po atlikto patikrinimo pareiškėjas supažindinamas su patikrinimo rezultatais ir nustatytais trūkumais (jeigu nustatyti).

19. TKA MEV po atlikto patikrinimo per 10 darbo dienų parengia patikrinimo ataskaitą, kurioje nurodomi nustatyti trūkumui bei jų taisymo terminai. Apie nustatytus trūkumus pareiškėjas informuojamas raštu, nurodant terminą, per kurį nustatyti trūkumai turi būti pašalinti.

20. Atlikęs patikrinimą, TKA MEV vykdo stebėseną, ar nustatyti trūkumai ištaisomi laiku. Ar trūkumai ištaisyti, įsitikinama pakartotinio patikrinimo metu arba gavus tai patvirtinančius dokumentus.

21. Įvertinęs, ar įstaiga atitinka taikomus reikalavimus ir atsižvelgdamas į tai, ar patikrinimo metu nustatyti trūkumai (jei buvo nustatyti) ištaisyti nustatytais terminais, TKA MEV teikia rekomendaciją TKA Civilinės aviacijos departamento direktoriui išduoti (arba atsisakyti išduoti) Pažymėjimą (-us).

22. Pažymėjimas (Aprašo 2, 3 priedai) su priedu (Aprašo 4 priedas), kuriame nurodomos patvirtinimo sąlygos (teisės ir veiklos, kurią įstaiga patvirtinama vykdyti, sritis) įstaigai išduodamas, jeigu:

22.1. ji turi galiojančią įstaigos asmens sveikatos priežiūros licenciją;

22.2. jai vadovauja pagal Reglamentų reikalavimus paskirtas ir įgaliotas aviacijos medicinos gydytojas, atsakingas už tyrimų rezultatų įvertinimo koordinavimą, pranešimų pasirašymą;

22.3. joje dirba:

22.3.1. bendrosios praktikos gydytojas ar gydytojas terapeutas;

22.3.2. gydytojas oftalmologas;

22.3.3. gydytojas otorinolaringologas;

22.3.4. gydytojas neurologas;

22.3.5. gydytojas kardiologas;

22.3.6. gydytojas chirurgas ar traumatologas;

22.3.7. psichologas;

22.3.8. gydytojas psichiatras;

22.3.9. gydytojas stomatologas;

22.3.10. gydytojas radiologas;

22.3.11 gydytojas ginekologas;

22.4. yra medicinos įranga, privaloma nurodytai paslaugai teikti, pateiktas medicinos prietaisų ir aparatūros sąrašas. Medicinos įranga, reikalinga atliekant pradinę aviacijos specialistų sveikatos patikrą: optotipų projektorius, bandomųjų lęšių rinkinys, autorefraktometras, plyšinė lempa, gonoskopas, nekontaktinis tonometras akispūdžiui tikrinti, perimetras akipločiui tirti, naktinio matymo adaptacijos tyrimo prietaisas, Ishiharos lentelės, Nagelio anomaloskopas ar CAD testas spalvinio suvokimo sutrikimams tirti, prietaisas akomodacijai ir konvergencijai tirti, otorinolaringologo instrumentų komplektas, audiometras, SURDO kamera darbui su audiometru, endoskopas, pneumatinis otoskopas, kompiuteris parengtas darbui internete, laboratorijos - bendram kraujo tyrimui, biocheminiam kraujo tyrimui ir šlapimo tyrimui atlikti, ūgio ir svorio matavimo prietaisai, 12-os kanalų elektrokardiografas, echokardioskopas, 24 val. EKG ambulatorinio stebėjimo prietaisas, krūvio EKG prietaisas, rentgeno aparatas, echoskopas, elektroencefalografas, spirometras;

22.5. dirbantys gydytojai yra išklausę išplėstinį aviacijos medicinos kursą;

22.6. laikomasi sąlygų, užtikrinančių duomenų apie sveikatos būklę konfidencialumą;

22.7. organizacijos valdymo sistema atitinka taikomus reikalavimus.

23. Pažymėjimo originalas perduodamas pareiškėjui, o jo kopija ir visi su Pažymėjimo išdavimu ir veiklos priežiūra susiję dokumentai ir duomenys saugomi TKA.

24. Atsisakymas išduoti Pažymėjimą turi būti motyvuotas ir pareiškėjui apie tai pranešama raštu per 5 darbo dienas nuo tokio sprendimo priėmimo.

25. Patvirtintam AeMC suteikiamas individualus numeris ir spaudas.

26. AeMC sąrašas skelbiamas TKA interneto svetainėje www@tka.lt.

IV SKYRIUS

AVIACIJOS MEDICINOS CENTRO PAREIGOS

27. AeMC privalo turėti galiojantį (-čius) Pažymėjimą (-us), kuriame (-iuose) nurodytos suteiktos teisės išduoti sveikatos pažymėjimus (toliau – SP) ir keleivių salono įgulos nario atestacijos medicinines pažymas (toliau – CCA MP), įskaitant pirminius 1 ir 3 klasės SP, pratęsti, atnaujinti jų galiojimą.

28. AeMC, vykdydami veiklą, turi:

28.1. užtikrinti, kad atliekant aviacijos medicinos apžiūras ir vertinimus bei išduodant SP ir CCA MP, būtų laikomasi reikalavimų ir procedūrų, išdėstytų Reglamento (ES) Nr. 1178/2011 IV priede (MED dalyje) ir Reglamento (ES) 2015/340 IV priede (ATCO MED dalyje);

28.2. nedelsdami informuoti TKA MEV:

28.2.1, jei prašymo gauti SP ar CCA MP teikėjas:

28.2.1.1. pateikia neišsamią, netikslią ar klaidingą informaciją apie savo sveikatos istoriją;

28.2.1.2. atsiima sveikatos pažymėjimo prašymą bet kuriame proceso etape;

28.2.2. jei, užbaigus aviacijos medicinos apžiūras ir vertinimus, paaiškėja, kad prašymo teikėjo sveikatos būklė neatitinka nustatytų sveikatos būklės tinkamumo reikalavimų;

28.3. persiųsti išduotų SP ir CCA MP kopijas TKA ir ne vėliau kaip per 5 darbo dienas nuo SP ar CCA MP išdavimo dienos patalpinti duomenų įrašus, susijusius su aviacijos medicinos apžiūromis ir sveikatos pažymėjimų išdavimu, į elektroninę TKA aviacijos medicinos duomenų saugyklą;

28.4. konsultuotis su TKA MEV neaiškiais ar ginčytinais atvejais ir nukreipti į TKA prašymo teikėjus, kurių sveikatos būklė nevisiškai atitinka nustatytus sveikatos būklės reikalavimus, galutiniam sprendimui priimti;

28.5. užtikrinti, kad darbuotojai nuolat tobulintų kvalifikaciją aviacijos medicinos srityje;

28.6. nuolat laikytis konfidencialumo principų, neatskleidžiant jokios medicininės informacijos be asmens, siekiančio gauti ar pratęsti SP ar CCA MP, rašytinio sutikimo;

28.7. užtikrinti, kad visi darbuotojai, kuriems suteikta prieiga prie elektroninės TKA aviacijos medicinos duomenų saugyklos, laikytųsi prisijungimo prie šios saugyklos saugumo reikalavimų, neatskleistų prisijungimo slaptažodžių jokiems tokios teisės neturintiems asmenims;

28.8. nedelsdamas grąžinti TKA AeMC spaudą ir turimus SP blankus, kai sustabdomas arba panaikinamas AeMC išduoto Pažymėjimo galiojimas;

28.9. vykdyti kitas Aprašu ir kitais teisės aktais AeMC nustatytas pareigas.

29. AeMC negali pakeisti TKA MEV sprendimo.

V SKYRIUS

AVIACIJOS MEDICINOS CENTRŲ NUOLATINĖ PRIEŽIŪRA

30. TKA vykdo nuolatinę patvirtintų AeMC priežiūrą, atlikdama patikrinimus ir vertindama, ar AeMC nuolat atitinka jiems taikytinus reikalavimus.

31. Siekdama suteikti galimybę AeMC įgyvendinti pakeitimus be išankstinio TKA patvirtinimo pagal Reglamento (ES) Nr. 1178/2011 ORA.GEN.130 dalį ir Reglamento (ES) 2015/340 ATCO.OR.B.015 taisyklę, TKA patvirtina įstaigos pateiktą tvarką, kurioje apibrėžiama tokių pakeitimų aprėptis ir aprašoma, kaip tokie pakeitimai bus valdomi ir kaip apie juos bus pranešama.

32. Apie bet kurį planuojamą pakeitimą, kuriam nereikia išankstinio TKA patvirtinimo, AeMC privalo raštu pranešti TKA ne vėliau kaip prieš 10 kalendorinių dienų iki numatomo pakeitimo įgyvendinimo.

33. AeMC privalo raštu pranešti TKA ne vėliau kaip prieš 30 kalendorinių dienų apie numatomus pasikeitimus, kurių įgyvendinimui reikalingas išankstinis TKA patvirtinimas ir pateikti visus reikalingus su pakeitimu susijusius dokumentus. Toks pakeitimas įgyvendinamas tik gavus oficialų TKA patvirtinimą.

34. AeMC patikrinimai planuojami ir vykdomi Viešosios įstaigos Transporto kompetencijų agentūros prižiūrimų ūkio subjektų veiklos priežiūros taisyklių, patvirtintų viešosios įstaigos Transporto kompetencijų agentūros direktoriaus 2020 m. spalio 16 d. įsakymu Nr. Nr. 2-254 „Dėl Viešosios įstaigos Transporto kompetencijų agentūros prižiūrimų ūkio subjektų veiklos priežiūros taisyklių patvirtinimo“ nustatyta tvarka.

35. Jeigu AeMC per nustatytą ar pratęstą terminą nepateikia TKA priimtino taisomųjų veiksmų plano ar neištaiso nurodytų trūkumų, TKA apriboja arba sustabdo Pažymėjimo galiojimą.

36. Jei vykdomos priežiūros metu nustatoma, kad SP ar CCA MP buvo išduoti nesilaikant reikalavimų ir tokie pažeidimai patvirtinami TKA MEV atlikto tyrimo metu, TKA apriboja, sustabdo ar panaikina Pažymėjimo galiojimą ir šio AeMC išduotus SP ir CCA MP paskelbia negaliojančiais bei informuoja apie tai SP ir CCA MP turėtojus ir susijusių valstybių narių kompetentingas institucijas.

37. TKA MEV renka, analizuoja priežiūros vykdymo metu gautą informaciją ir prireikus nedelsdamas reaguoja į susidariusią saugos problemą bei skleidžia saugai reikšmingą informaciją susijusių valstybių narių kompetentingoms institucijoms ir Europos Sąjungos aviacijos saugos agentūrai, kaip numatyta Reglamento (ES) Nr. 1178/2011 ARA.GEN.135 dalies d punkte ir Reglamento (ES) 2015/340 ATCO.AR.A.025 taisyklės d punkte.

VI SKYRIUS

AVIACIJOS MEDICINOS CENTRO PAŽYMĖJIMO KEITIMAS, APRIBOJIMAS, SUSTABDYMAS, PANAIKINIMAS

38. Pasikeitus AeMC išduotame Pažymėjime įrašytiems duomenims, kurių pasikeitimas neturi įtakos patvirtinimo sąlygose apibrėžtai taikymo sričiai ir teisėms (organizacijos pavadinimui, adresui, nekeičiant patalpų, kuriose vykdoma veikla), Pažymėjimas turi būti keičiamas ir vietoj ankstesnių duomenų įrašomi naujieji. Pažymėjimas keičiamas AeMC prašymu, pridedant duomenų pasikeitimą patvirtinančius dokumentus. Keičiant Pažymėjimą dėl nurodytų duomenų pasikeitimo, jokie kiti Pažymėjime esantys duomenys nėra keičiami. TKA sprendimas dėl Pažymėjimo keitimo šiais atvejais priimamas per 5 darbo dienas nuo visų reikalingų dokumentų ir duomenų pateikimo dienos.

39. TKA, gavusi AeMC informaciją apie pakeitimą, kuriam reikia išankstinio TKA patvirtinimo ir kuris gali turėti įtakos Pažymėjimo taikymo sričiai ir patvirtinimo sąlygoms, prieš jį suteikdama, tikrina AeMC pateiktus su atitinkamu pakeitimu susijusius dokumentus ir įvertina AeMC atitiktį taikomiems reikalavimams. Įsitikinusi, kad AeMC atitinka taikomus reikalavimus, TKA patvirtina pakeitimą ir, jei reikia, atitinkamai pakeičia Pažymėjimą. Jei pakeitimas, kuriam reikalingas išankstinis TKA patvirtinimas, įvykdomas AeMC iš anksto negavus TKA patvirtinimo, TKA sustabdo, apriboja ar panaikina Pažymėjimo galiojimą, kaip numatyta Reglamento (ES) 1178/2011 ARA.GEN.330 dalies b punkte ir Reglamento (ES) 2015/340 ATCO.AR.E.010 taisyklės b punkte.

40. AeMC išduotas Pažymėjimas gali būti apribotas, jo galiojimas sustabdytas ar Pažymėjimas panaikintas, jei nustatomas 1 lygio trūkumas (1 lygio pažeidimas) bei kitais Reglamentų ir Aprašo nustatytais pagrindais.

41. Apribojusi, sustabdžiusi ar panaikinusi Pažymėjimo galiojimą, TKA nedelsdama raštu informuoja apie tai AeMC, nurodydama sprendimo priėmimo priežastis ir veiklos sritį, kuriai pritaikyta veiklą ribojanti poveikio priemonė, poveikio priemonės galiojimo pradžios laiką.

42. Jei sustabdžius ar apribojus Pažymėjimo galiojimą, AeMC per 18 mėnesių neištaiso nustatytų trūkumų, Pažymėjimo galiojimas yra panaikinamas.

43. Gavęs TKA pranešimą apie Pažymėjimo galiojimo sustabdymą ar panaikinimą, AeMC privalo nedelsdamas grąžinti Pažymėjimą TKA, kaip numatyta Reglamento (ES) Nr. 1178/2011 ORA.GEN.135 dalies b punkte ir Reglamento (ES) 2015/340 ATCO.OR.B.020 taisyklės b punkte.

VII SKYRIUS

BAIGIAMOSIOS NUOSTATOS

44. TKA sprendimai ir veiksmai (neveikimas), kuriais nesilaikoma Aprašo nuostatų, gali būti skundžiami administracinių ginčų komisijai ar administraciniam teismui Lietuvos Respublikos ikiteisminio administracinių ginčų nagrinėjimo tvarkos įstatyme ir Lietuvos Respublikos administracinių bylų teisenos įstatyme nustatyta tvarka.

45. TKA MEV skelbia ir atnaujina informaciją TKA interneto svetainėje, kurioje pateikiamas sertifikuotų AeMC sąrašas, nurodomos jų teikiamos paslaugos, taip pat pateikiami duomenys apie AeMC dirbančių AMG pažymėjimų galiojimą, apribojimą, galiojimo sustabdymą arba panaikinimą.

_______________